text: H.K.H. Prins Joachim markerer stort jubilæum i Frøslevlejren 
  02 maj 2017 kl. 12.18
  FN-museet i Frøslevlejren fejrer tirsdag 25-års jubilæum. H.K.H. Prins Joachim er med for at fejre museet, som han selv var med til at indvie for 25 år siden.  
  Der er royalt besøg fra øverste hylde, når FN-museet i Padborg i dag holder et stort jubilæumsarrangement.
  Hans Kongelige Højhed Prins Joachim var med, da museet blev indviet tilbage i 1992. I dag er han igen at finde i Frøslevlejren.
  Museet i Padborg fortæller historien om alle Danmarks internationale missioner fra 1948 og op til i dag. Det gælder mere end 65 forskellige missioner. I anledning af jubilæet præsenterer museet en række særudstillinger.
  I år er det også 25 år siden, at de første danske FN-soldater blev sendt til Balkan, og museet har valgt, at særudstillingerne skal omhandle den mission.  Det er blandt andet muligt at se køretøjer, der var med i indsatsen i Bosnien og Kroatien.
  Både det Slevigske Musikkorps og Søværnets Tamburkorps spiller koncerter i løbet af dagen, så dagen bliver festlig.
  Udover Prins Joachim deltager også Aabenraa's borgmester, Thomas Andresen, samt viceforsvarschef generalløjtnant Per Ludvigsen.  
  Se mere på TV SYD i aften kl. 19.30.
  
  